Kenners soek na meteoriet-stukke | Netwerk24
30 Augustus 2018 22:12
Kenners soek na oorblyfsels van die meteoor wat Woensdagaand buite Perth in Wes-Australië deur die atmosfeer binnegedring en toe ontplof het.
'n Mens kon dit sover as 100 km van Perth af hoor en in die naghemel sien, berig ABC News.
'n Skermgreep van 'n video wat geneem is van die meteoriet wat bo Perth ontplof het. Foto: Lance en Matt Boston
Wetenskaplikes van die Curtin-Universiteit in Perth probeer vasstel of die meteoor wel die grond getref het. Dit lyk ook asof daar 'n kans is dat stukke daarvan ná die ontploffing wel kon geval het.
Meteore wat deur die aarde se atmosfeer kom, brand gewoonlik uit. Sommige ontplof bo die oppervlak met 'n reuseknal wat dan skokgolwe stuur wat groot skade kan aanrig as dit in 'n geboude gebied gebeur.
The West Australian berig as daar wel stukke is, kan dit weke neem dit op te spoor. Daar word buite die dorpe York en Northam gesoek.